د ناسا نوی ریکارډ: امریکايي ستور مزلي ۳۵۵ ورځې فضا کې تېرې کړې
د ناسا نوی ریکارډ یو امریکایي ستور مزلي ۳۵۵ ورځې فضا کې تېرې کړې 
نوموړي په دې کار سره یو نوی ریکارډ جوړ او په فضا کې د وخت تېرولو له پلوه یې ځینې مخکني ریکاډونه مات کړل. په اوکراین باندې د روسیې د یرغل له کبله د مسکو او واشنګټن اړیکې خرابې شوي، خو امریکايي ستور مزلي وندي هي له دوو روسي ستور مزلو شکپلیروف او پیوتر دوبروف سره یو ځای د «سیوز» په روسۍ بېړۍ کې له نړیوال فضايي مرکز څخه ځمکې ته راښکته شو. په اوکراین باندې د روسیې تر یرغل مخکي دغه امریکايي ستور مزلي ویلي وو چې له خپلو روسي همکارانو سره به په اوکراین د روسیې د برید په اړه خبرې نکوي او دوی په خپلو کې سره ښه دي. امریکایي فضانورد تېرکال د اپریل په نهمه او روسي ستور مزلی شکپلیروف د اکتوبر په میاشت کې فضايي مرکز ته ولاړ. د نړیوال فضايي مرکز څخه تر وتلو مخکې ښاغلي شکپلیروف فضانوردان «خپل وروڼه او خویندې» یاد کړل، په غېږه کې یې ونیول او ویې ویل: «د ځمکې خلک ستونزې لري... موږ خادمان یو. فضايي مرکز د دوستۍ او همکارۍ او... د فضايي اکتشافاتو آینده ده.» تر دې مخکې یو بل ستوری مزلي اسکات کیلي په فضا کې ۳۴۰ ورځې تېرې کړې وې. ښاغلي کیلي د وندي هي د نوي ریکارډ په اړه وویل: «د ریکارډ ماتول د پرمختګ په مانا ده.» دوبروف هم د پنځو روسي ستور مزلو په ډله کې شامل شو چې په فضا کې ډېر وخت تېروي. دا مهال په فضا کې د ډېر وخت تېرولو ریکارډ د یو روسي فضانورد دی چې په ۱۹۹۰ کال کې یې ۴۳۷ ورځې او ۱۷ ساعتونه یې په نړیوال فضايي مرکز کې تېر کړي وو.